Svefnherbergi nýju svítunnar á Hótel Stykkishólmi . Miklar endurbætur hafa verið gerðar á Hótel Stykkishólmi . Neðsta hæð eldri byggingar hótelsins hefur verið tekin í gegn og þar er nú ný setustofa , bar og veitingasalur auk gestamóttöku . María Bryndís Ólafsdóttir hótelstjóri segir að hótelinu hafi verið lokað í nóvember og opnað aftur í mars . Tíminn var notaður í endurbæturnar auk þess sem útbúin var svíta . „ Við erum reyndar aldrei með opið yfir veturinn að öðru leyti en því að við opnum fyrir hópa , enda eru árshátíðarferðir hingað mjög vinsælar . Það er hins vegar ekki grundvöllur fyrir því að vera hér með starfsfólk á vöktum allt árið . ” Alls eru 78 herbergi á hótelinu og svítan umrædda er heldur betur rúmgóð með stóru baðherbergi og þeim lúxus sem svítum fylgir . Aðspurð segir María að svítan hafi verið leigð út einu sinni en ennþá hafi hún ekki verið kynnt nógu vel . „ Annars kom hingað fólk frá breskri ferðaskrifstofu og það var með hugmyndir um kynna svítuna sem ákjósanlegan kost fyrir brúðhjón . Kirkjan blasir líka við út um glugga svítunnar þannig að þetta er allt við höndina , ” segir hún . Nóttin á svítunni kostar 40 þúsund krónur en venjulegt herbergi 15.900 þannig að munurinn er svolítill .